জাতীয় দলে জায়গা পাকা করতে চান শান্ত-মেহেদি
আসন্ন পাকিস্তান সফরে তিন ম্যাচ টি-টোয়েন্টি সিরিজের ১৫ সদস্যের দলে ডাক পেয়েছেন বাঁহাতি ওপেনার নাজমুল হোসেন শান্ত এবং স্পিন অলরাউন্ডার মেহেদি হাসান। সদ্য সমাপ্ত বঙ্গবন্ধু বিপিএলে দুর্দান্ত পারফরম্যান্সের সুবাদে এক সিরিজ পর শান্ত এবং দীর্ঘদিন পর পুনরায় জাতীয় দলে ফিরলেন মেহেদি।







বিপিএলে শুরুর দিকে ধারাবাহিক ছিলেন না খুলনা টাইগার্সের শান্ত। তবে শেষ দিকে এসে জ্বলে ওঠে তার ব্যাট। একমাত্র বাংলাদেশি হিসেবে টুর্নামেন্টে সেঞ্চুরি করেন তিনি। একটি করে সেঞ্চুরি ও হাফসেঞ্চুরিতে ১১ ইনিংসে ৩০৮ রান করেন এ ব্যাটার।




গেল সেপ্টেম্বরে ত্রিদেশীয় সিরিজ দিয়ে প্রথমবারের মতো টি-টোয়েন্টি দলে সুযোগ পান শান্ত। তবে ওই আসরে পুরোপুরি ফ্লপ ছিলেন তিনি। দুই ম্যাচে ১৬ রানের বেশি করতে পারেননি এ তরুণ ব্যাটসম্যান। এর পর ভারত সফরে জায়গা হারান তিনি।
২০১৮ সালে টি-টোয়েন্টি ম্যাচ দিয়ে আন্তর্জাতিক ক্রিকেটে অভিষেক হয় মেহেদির। এবারের বিপিএলে ব্যাট-বল হাতে দুরন্ত পারফরম্যান্সে নির্বাচকদের নজর কাড়েন তিনি। স্পিনার হিসেবে দলে তার পরিচিতি। কিন্তু পিঞ্চ হিটার হিসেবেও তিনটি হাফ-সেঞ্চুরি তুলে নিয়েছেন এ ডান-হাতি। ঢাকা প্লাটুনের হয়ে ২৫৩ রান ও ১২ উইকেট শিকার করেন তিনি।
শান্ত-মেহেদি দুজনেরই টি-টোয়েন্টি ক্রিকেটে অভিষেক হয়েছে। কিন্তু জাতীয় দলে নিজেদের জায়গাটা পাকা করতে পারেননি কেউই। দলের সিনিয়র ও অভিজ্ঞরা পাকিস্তান সফরের দলে না থাকায়, আবারও সুযোগ এলো তাদের। তাই দলে জায়গা পোক্ত করার এটিই সেরা সুযোগ তরুণ এ দুই ক্রিকেটারের।
মেহেদির দলে সুযোগ পাওয়াটা নিশ্চিতই ছিল। কিন্তু ভাগ্যের জোরে দলে ডাক পেলেন শান্ত। অভিজ্ঞ ইমরুল কায়েস হ্যামস্ট্রিং ইনজুরিতে পড়ায় সুযোগ হলো তার। তিনি বলেন, জাতীয় দলে ফিরে আসায় খুবই ভালো লাগছে। অবশেষে দলে সুযোগ পাওয়ায় আমি খুশি। কিন্তু গুরুত্বপূর্ণ হলো– পারফর্ম করা।
বিপিএলের শেষদিকে রান পাওয়ায় আত্মবিশ্বাসী হয়ে উঠেছেন শান্ত। তিনি বলেন, বিপিএলের শেষ দিকে রান পাওয়ায় আমি এখন আত্মবিশ্বাসী। আশা করছি, পাকিস্তানে খেলার সুযোগ পেলে ফর্ম অব্যাহত রাখতে পারব।
বিপিএলে পিঞ্চ হিটার হিসেবে ব্যাট হাতে চমক দেখিয়েছেন মেহেদি। কিন্তু পাকিস্তান সফরে ওপরের দিকে ব্যাটিং করার সুযোগ না পেলেও কোনো সমস্যা নেই বলে জানান তিনি। স্পিন অলরাউন্ডার, আমি সবসময় স্বাভাবিক খেলার চেষ্টা করি। নির্বাচকরা আমাকে জাতীয় দলের জন্য যোগ্য মনে করেছেন। এ জন্যই আমাকে দলে সুযোগ দিয়েছেন।
টিম ম্যানেজমেন্ট থেকে পাওয়া পরিকল্পনা মাঠে কার্যকরের সর্বাত্মক চেষ্টা করবেন মেহেদি। তিনি বলেন, টিম ম্যানেজমেন্ট আমার কাছে যা চায়, আমি তাই করতে চাই। তারা আমাকে যেভাবে খেলাতে চায়, আমি সেভাবেই খেলব। সর্বোপরি আমি আমার সেরাটা দেয়ার চেষ্টা করব।

আসন্ন পাকিস্তান সফরে তিন ম্যাচ টি-টোয়েন্টি সিরিজের ১৫ সদস্যের দলে ডাক পেয়েছেন বাঁহাতি ওপেনার নাজমুল হোসেন শান্ত এবং স্পিন অলরাউন্ডার মেহেদি হাসান। সদ্য সমাপ্ত বঙ্গবন্ধু বিপিএলে দুর্দান্ত পারফরম্যান্সের সুবাদে এক সিরিজ পর শান্ত এবং দীর্ঘদিন পর পুনরায় জাতীয় দলে ফিরলেন মেহেদি।